आमतौर पर यह माना गया है कि जब आचार्य कश्मीर गए और वहाँ उन्हें सर्वग्य-पद से विभूषित किया गया, तत्पश्चात् वे बद्रीनाथ धाम चले गए। वहाँ उन्होंने कुछ समय वास किया। इसी दौरान वे दत्तात्रेय जी के दर्शन करने उनकी गुफा में गए। वहीं पर हिमालय की गोद में उन्होंने देहत्याग किया। यह बात अधिक प्रामाणिक लगती है क्योंकि केदारनाथ धाम के निकट आचार्य की समाधि अभी भी मौजूद है। यह भी सर्वमान्य है कि उन्होंने अपने कतिपय ग्रंथों की रचना हिमालय प्रवास के दौरान की थी। जो भी हो, आदि शंकराचार्य द्वारा रचित सत्-साहित्य मानवता की अमूल्य धरोहर है। भारतवर्ष के लिए यह गर्व का विषय है, जहाँ ऐसे विलक्षण प्रतिभावान मनीषियों ने जन्म लेकर विश्व को अपने ज्ञान से प्रकाशित किया।